# Infraestructura de dades espacials

Una infraestructura de dades espacials o IDE és un conjunt de recursos destinats a facilitar i promoure la compartició i el consum eficient de dades espacials o geogràfiques en format digital. En un sentit més ampli, aquesta infraestructura inclou les tecnologies, estratègies, estàndards, recursos humans i activitats necessàries per a adquirir, distribuir, utilitzar i mantenir les dades espacials.

## Funcionament

El funcionament de la IDE està condicionat per uns certs principis de cooperació i d'eficiència:
* Evitar la duplicació de les dades. La IDE permet detectar fonts diferents que estan produint i mantenint dades semblants o gairebé idèntiques, i ajudar a valorar la conveniència d'aquesta duplicitat i, en tot cas, afavorir l'especialització de cada una de les fonts.
* Afavorir l'especialització de les fonts. Fora de la IDE, una organització ha de produir o adquirir totes les dades que necessita per a elaborar la informació final que produeix. Dins de la IDE, les organitzacions poden centrar-se en la producció i compartició d'un determinat tipus de dades, en aquelles que estan més especialitzades i que són de valor afegit, donat que la resta de dades que necessiten ja estan essent produïdes, publicades i compartides per altres organitzacions.
* Dinamitzar l'ús de les dades espacials. Els mecanismes de la IDE tendeixen a facilitar la publicació i la compartició de, com més va, més organitzacions productores de dades. Així, cada cop resulta més senzill i econòmic crear serveis que facin ús d'aquestes dades, per part d'organitzacions i usuaris interns i externs a la IDE.

## Components tecnològics

La infraestructura de dades espacials està formada per un conjunt de tecnologies i elements que permeten la publicació, compartició i reutilització de les dades.

### Nodes servidors de dades

Un node és un pol emissor de dades que està integrat a la IDE. Cada node disposa d'un servidor web, normalment amb un programari GIS instal·lat, que subministra les dades quan hi ha un requeriment des de l'exterior, via URL. Les dades publicades i compartides mitjançant aquest procediment són dades normalment catalogades.

### Servei web de mapes

El programa servidor de dades geogràfiques pot proporcionar la informació requerida pel client web en dos tipus de format, WMS i WFS, que es corresponen amb dos tipus de crida al servei web de mapes. El WMS o Web Map Service retorna a cada requeriment web un mapa en format d'imatge digital. El WFS o Web Feature Service retorna a cada requeriment web una seqüència de caràcters alfanumèrics o un gràfic vectorial.

### Metadades

La manera de catalogar un conjunt de dades és mitjançant la creació de metadades, arxius amb especificacions tècniques sobre el seu format i amb la descripció del contingut.

### Client web

L'accés a les dades d'un node es produeix des d'un client web, desenvolupat amb tecnologia específica per a l'aprofitament de dades que venen d'un servidor de mapes. El client web pot ser un visor de mapes o bé un programari-client d'un altre tipus, que és capaç de connectar-se a un node servidor, realitzar requeriments de tipus URL i extraure'n dades espacials.

### Geoportal

El geoportal és una plataforma digital de publicació web que detecta i cataloga les fonts de dades que conformen la IDE i les organitzacions que les proveeixen. Normalment l'organització que gestiona el geoportal i en dinamitza l'activitat està vinculada a un àmbit geogràfic específic, i es tracta d'una institució que forma part de l'administració pública. La definició de geoportal, però, no exclou que pugui ser creat i gestionat per una institució privada. A Catalunya, la IDEC és gestionada pel Centre de Suport IDEC, de l'Institut Cartogràfic de Catalunya. A l'estat espanyol, la IDEE és gestionada per l'Instituto Geográfico Nacional. La IDE Europea es regula a través d'INSPIRE, una directiva de la Comunitat Europea.

## Organitzacions

Les organitzacions que participen en la creació i manteniment de la IDE es poden classificar segons la funció que exerceixen, sent que hi ha organitzacions que exerceixen diverses funcions simultàniament.

### Organitzacions productores de dades

Produeixen, mantenen, publiquen i comparteixen dades mitjançant un node servidor. Entre les organitzacions productores de dades hi ha institucions públiques i privades. Alguns exemples d'organitzacions productores de dades:
| Descripció | Web | Enllaç amb el servidor | Àmbit territorial |
| Cadastre espanyol | Web de la seu del cadastre espanyol | Consulta i descàrrega massiva de dades. Arxivat 2012-08-02 a Wayback Machine. | Estat espanyol |
| Geoserveis de l'Institut Cartogràfic de Catalunya | Web del ICC | Llistat i integració de serveis | Catalunya |
| Planol.info / Eixos.cat | Web d' Eixos.cat | Catàleg de cartografia disponible a Eixos.cat (WMS) | Catalunya |
| Institut Cartogràfic Valencià | Web del ICV | Enllaç WMS Arxivat 2010-06-22 a Wayback Machine. | País Valencià |

### Organitzacions catalogadores

Produeixen i mantenen inventaris i metadades de fonts disponibles, normalment en un territori específic. Consultables via web, aquests inventaris faciliten la cerca i dinamitzen l'ús de les dades catalogades per part d'altres organitzacions i usuaris.
| Descripció | Web | Àmbit territorial |
| Infraestructura de Dades Espacials de Catalunya | Catàleg web Arxivat 2013-03-17 a Wayback Machine. | Catalunya |
| Infraestructura de Datos Espaciales de España | IDEE | Estat espanyol |
| Infrastructure for Spatial Information in the European Community | Inspire | Europa |

### Organismes reguladors

Defineixen els estàndards de format de les dades, dels arxius d'emmagatzemament i dels sistemes de publicació, descripció i compartició d'aquestes.
| Descripció | Web | Àmbit territorial |
| Open Geospatial Consortium | web de l'Open Geospatial Consortium | Internacional |
| Inspire | INSPIRE, Infrastructure for Spatial Information in the European Community | Europa |

### Serveis reutilitzadors

Creen i mantenen publicacions digitals que fan servir dades provinents de fonts catalogades en una IDE. Alguns exemples de serveis reutilitzadors de dades geogràfiques, presents al catàleg de la IDEC:
| Descripció | Web | Àmbit territorial |
| Institut Cartogràfic de Catalunya | Visor de mapes de l'ICC | Catalunya |
| Administració Oberta de Catalunya | Visor de mapes GeoLocal | Catalunya |
| Diputació de Barcelona | Visor de mapes SITMUN | Catalunya |
| Observatori econòmic Eixos.cat | Web d' Eixos.cat | Estat espanyol |
| Agenda Oberta | Web d'Agenda Oberta | Països Catalans |
| Goolzoom | Web de Goolzoom | Estat espanyol |

## Referències

* ↑ Definició de IDE a Scripta Nova(castellà)
* ↑ Infraestructures de dades espacials. On som? Cap on anem? Autor: Jordi Guimet i Perenya Director del Centre de Suport IDEC. Institut Cartogràfic de Catalunya
* ↑ Fonaments estratègics d' INSPIRE (anglès)
* ↑ Presentació de la National Spatial Data Infrastructure dels EUA(anglès)
* ↑ Definició de geoservei proporcionada per la IDE
* ↑ [http://www20.gencat.cat/docs/transit/Documents/Informaci%C3%B3%20Geogr%C3%A0fica/Guia%20breu%20d%E2%80%99integraci%C3%B3%20dels%20WMS.pdf%5BEnllaç+no+actiu%5D Guia breu d'integració dels WMS de Gencat.cat]
* ↑ Definició de metadada segons la IDEC
* ↑ Manual d'utilització del visor de mapes de la IDEC
* ↑ «Jornades Ibèriques de les IDE». Arxivat de l'original el 2014-06-02. [Consulta: 7 juliol 2013].
* ↑ Web del catàleg IDEC de geoserveis

## Vegeu també

* Web Map Service
* Infraestructura de Dades Espacials de Catalunya
* Dades obertes

## Enllaços externs

* Web de la Infrastucture for Spatial Information in the European Community (anglès)
* Web del geoportal IDEC Arxivat 2013-03-17 a Wayback Machine.
* Web de dades obertes de gencat.cat